Broj: 711-I-1336-M-179/22-02-21

Zagreb, **19. travnja** 2022.

**Povjerenstvo za odlučivanje o sukobu interesa** (u daljnjem tekstu: Povjerenstvo), u sastavu, Davorina Ivanjeka kao zamjenika predsjednice Povjerenstva, Tončice Božić, Aleksandre Jozić-Ileković i Tatijane Vučetić kao članova Povjerenstva, na temelju članka 32. stavka 1. podstavka 3. Zakona o spečavanju sukoba interesa („Narodne novine“ broj 143/21., u daljnjem tekstu: ZSSI/21), **na zahtjev obveznice Darije Prše, predsjednice Uprave trgovačkog društva NARODNE NOVINE, dioničko društvo za izdavanje i tiskanje Službenog lista Republike Hrvatske, službenih i drugih obrazaca te za trgovanje školskim i uredskim priborom i opremom (u daljnjem tekstu: Narodne novine d.d.),** za davanjem mišljenja, na 168. sjednici, održanoj **19. travnja** 2022., daje sljedeće:

**MIŠLJENJE**

**Okolnost da obveznica Darija Prša, predsjednica Uprave trgovačkog društva NARODNE NOVINE d.d. i na javnom natječaju odabrani najbolji kandidat za radno mjesto direktora tiskarske djelatnosti istog društva obavljaju u svojstvu predavača edukacijsku djelatnost na Sveučilištu Vern, sama po sebi ne upućuje da među njima postoji osobna ili interesna povezanost, slijedom čega ne postoje zapreke da kao članica Uprave odlučuje o njegovu odabiru za navedeno radno mjesto.**

Obrazloženje

Zahtjev za davanjem mišljenja Povjerenstva podnijela je obveznica Darija Prša, predsjednica Uprave trgovačkog društva Narodne novine d.d. U knjigama ulazne pošte Povjerenstva zahtjev je zaprimljen 1. travnja 2022. pod poslovnim brojem 711-U-3986-M-179/22-01-5, povodom kojeg se vodi predmet broj M-179/22.

Člankom 3. stavkom 1. podstavkom 39. ZSSI/21-a propisano je da su  predsjednici i članovi uprava trgovačkih društava u kojima Republika Hrvatska ima većinski udio te predsjednici i članovi uprava trgovačkih društava kojima su većinski vlasnici trgovačka društva u kojima većinski udio ima Republika Hrvatska obveznici u smislu Zakona, stoga je Darija Prša povodom obnašanja dužnosti članice Uprave trgovačkog društva NARODNE NOVINE d.d, kojem je osnivač Republika Hrvatska, obveznica u smislu odredbi navedenog Zakona.

Člankom 8. stavcima 3. i 4. ZSSI/21-a propisano je da su obveznici u slučaju dvojbe predstavlja li neko ponašanje povredu odredba Zakona, dužni zatražiti mišljenje Povjerenstva, koje će potom dati obrazloženo mišljenje u roku od 15 dana od dana primitka zahtjeva.

U podnesenom zahtjevu obveznica navodi da trgovačko društvo Narodne novine d.d. nije obveznik provođenja javnog natječaja pri zapošljavanju, ali da postoji takva praksa. Navodi da postupak odabira po raspisanom javnom natječaju provodi tročlana Komisija imenovana od strane Uprave trgovačkog društva, koja po pregledu zaprimljenih prijava i obavljenom razgovoru s prijavljenim kandidatima sastavlja zapisnik kojim Upravi društva predlaže sklapanje ugovora o radu s odabranim kandidatom, sukladno provedenom natječaju i Kolektivnom ugovoru za zaposlene u trgovačkom društvu Narodne novine d.d. Također se navodi da ako je suglasna s tim prijedlogom Komisije, Uprava društva koju čine predsjednica Uprave i dva člana, donosi odluku o odabiru kandidata, nakon čega se s odabranom osobom sklapa ugovor o radu.

Obveznica nadalje u zahtjevu navodi da je tijekom ožujka 2022. godine proveden javni natječaj za radno mjesto direktora tiskarske djelatnosti te da se Komisija odlučila za kandidata koji ispunjava sve uvjete za to radno mjesto koji se pokazao najboljim od prijavljenih kandidata, ali da je uočena okolnost da kandidat „honorarno“ predaje na Sveučilištu Vern, na kojem također djelatnost edukacije u svojstvu predvača obavlja i predsjednica Uprave trgovačkog društva Narodne novine d.d., s time da bi predmetni kandidat, u slučaju da se odabire za predmetno radno mjesto, prestao s predavanjem na tom sveučilištu.

Obveznica smatra da ne postoje formalno-pravne prepreke za sklapanje ugovora o radu s tim kandidatom, niti da ova okolnost upućuje na sukob interesa u smislu odredbe članka 8. ZSSI-a, ali traži mišljenje Povjerenstva kako postupiti u oovj situaciji.

Člankom 5. stavkom 1. točkom 6. ZSSI/21-a propisano je da su povezane osobe članovi obitelji obveznika te ostale osobe koje se prema drugim osnovama i okolnostima opravdano mogu smatrati interesno povezanima s obveznikom

Člankom 9. stavcima 1. i 2. ZSSI/21-a propisano je da je obveznik dužan, ako se pojave okolnosti koje se mogu definirati kao potencijalni sukob interesa, deklarirati ga na odgovarajući način i razriješiti tako da zaštiti javni interes, a ako nije drukčije propisano zakonom, obveznik će se izuzeti od donošenja odluka odnosno sudjelovanja u donošenju odluka i sklapanju ugovora koji utječu na njegov vlastiti poslovni interes ili poslovni interes s njim povezanih osoba.

Iz zahtjeva za mišljenje ne proizlazi da bi osoba koja je odabrana kao najbolji kandidat za radno mjesto direktora tiskarske djelatnosti trgovačkog društva Narodne novine d.d. bila član obitelji obveznice Darije Prše, predsjednice Uprave istog društva, ili da bi na koji drugi način bila s njom interesno ili osobno povezana.

Povjerenstvo ukazuje da okolnost da obveznica i kandidat za radno mjesto direktora tiskarske djelatnosti obavljaju edukacijsku djelatnost na istom sveučilištu sama po sebi nije osnova, odnosno okolnost temeljem koje bi se moglo smatrati da među njima njima postoji povezanost, odnosno ne proizlazi da bi se u ovoj situaciji obveznica nalazila u potencijalnom sukobu interesa, slijedom čega ne postoje zapreke za njegov odabir te sklapanje ugovora o radu s istim.

Slijedom navedenog Povjerenstvo je dalo mišljenje kao što je navedeno u izreci ovoga akta.

**ZAMJENIK PREDSJEDNICE POVJERENSTVA**

 **Davorin Ivanjek, dipl. iur.**

Dostaviti:

1. Obveznica Darija Prša, elektroničkom dostavom
2. Objava na internetskoj stranici Povjerenstva
3. Pismohrana